和王觀復洪駒父謁陳無己長句
作者：黄庭堅
朝代：宋

paragraphs: 陳君今古焉不學，清渭無心映涇濁。
漢官舊儀重九鼎，集賢學士見一角。
王侯文采似於菟，洪甥人間汗血駒。
相將問道城南隅，無屋正借船官居。
有書萬卷繞四壁，樵蘇不爨談至夕。
主人自是文章伯，鄰里頗怪有此客。
食貧各仕天一方，佳人可思不可忘。
河從天來砥柱立，愛莫助之涕淋浪。